CELEX: 32022D0638
Language: el
Date: 2022-04-13 00:00:00
Title: Απόφαση (ΚΕΠΠΑ) 2022/638 του Συμβουλίου της 13ης Απριλίου 2022 για την τροποποίηση της απόφασης 2014/486/ΚΕΠΠΑ σχετικά με τη συμβουλευτική αποστολή της Ευρωπαϊκής Ένωσης για τη μεταρρύθμιση του τομέα της μη στρατιωτικής ασφάλειας στην Ουκρανία (EUAM Ukraine)

19.4.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 117/38
               
            
         ΑΠΟΦΑΣΗ (ΚΕΠΠΑ) 2022/638 ΤΟΥ ΣΥΜΒΟΥΛΙΟΥ
         της 13ης Απριλίου 2022
         για την τροποποίηση της απόφασης 2014/486/ΚΕΠΠΑ σχετικά με τη συμβουλευτική αποστολή της Ευρωπαϊκής Ένωσης για τη μεταρρύθμιση του τομέα της μη στρατιωτικής ασφάλειας στην Ουκρανία (EUAM Ukraine)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως τα άρθρα 42 παράγραφος 4 και 43 παράγραφος 2,
         Έχοντας υπόψη την πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 23 Φεβρουαρίου 2022, η Ρωσική Ομοσπονδία εξαπέλυσε απρόκλητη και αδικαιολόγητη στρατιωτική επίθεση κατά της Ουκρανίας, την οποία το Ευρωπαϊκό Συμβούλιο καταδίκασε με τον πλέον κατηγορηματικό τρόπο στα συμπεράσματά του της 24ης Φεβρουαρίου 2022.
                  
               
                     (2)
                  
                  
                     Στις 24 Μαρτίου 2022, το Ευρωπαϊκό Συμβούλιο, στα συμπεράσματά του, δήλωσε ότι «ο επιθετικός πόλεμος της Ρωσίας κατά της Ουκρανίας παραβιάζει κατάφωρα το διεθνές δίκαιο και προκαλεί μαζικές απώλειες ζωής και τραυματισμούς αμάχων. Η Ρωσία εξαπολύει επιθέσεις κατά του άμαχου πληθυσμού και βάλλει κατά μη στρατιωτικών στόχων, συμπεριλαμβανομένων νοσοκομείων, ιατρικών εγκαταστάσεων, σχολείων και καταφυγίων. Αυτά τα εγκλήματα πολέμου πρέπει να σταματήσουν αμέσως. Οι υπεύθυνοι, καθώς και οι συνεργοί τους, θα κληθούν να λογοδοτήσουν σύμφωνα με το διεθνές δίκαιο.». Το Ευρωπαϊκό Συμβούλιο επιβεβαίωσε επίσης εκ νέου τη διακήρυξη των Βερσαλλιών της 11ης Μαρτίου 2022, με την οποία εκφράζεται ειδικότερα ικανοποίηση για την απόφαση του εισαγγελέα του Διεθνούς Ποινικού Δικαστηρίου να κινήσει έρευνα για εγκλήματα που εμπίπτουν στη δικαιοδοσία του.
                  
               
                     (3)
                  
                  
                     Με την απόφαση 2014/486/ΚΕΠΠΑ (1) συστάθηκε η EUAM Ukraine ώστε να συνδράμει την Ουκρανία όσον αφορά τη μεταρρύθμιση του τομέα της προστασίας των πολιτών, συμπεριλαμβανομένων της αστυνομίας και του κράτους δικαίου.
                  
               
                     (4)
                  
                  
                     Η EUAM Ukraine θα πρέπει να παρέχει στήριξη στις ουκρανικές αρχές για να διευκολύνει την έρευνα και τη δίωξη των διεθνών εγκλημάτων που διαπράττονται στο πλαίσιο της στρατιωτικής επίθεσης της Ρωσικής Ομοσπονδίας κατά της Ουκρανίας.
                  
               
                     (5)
                  
                  
                     Η απόφαση 2014/486/ΚΕΠΠΑ θα πρέπει να τροποποιηθεί αναλόγως.
                  
               
                     (6)
                  
                  
                     Η EUAM Ukraine θα διεξαχθεί στο πλαίσιο μιας κατάστασης που μπορεί να επιδεινωθεί και που θα μπορούσε να παρεμποδίσει την επίτευξη των στόχων της εξωτερικής δράσης της Ένωσης όπως ορίζονται στο άρθρο 21 της Συνθήκης για την Ευρωπαϊκή Ένωση,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η απόφαση 2014/486/ΚΕΠΠΑ τροποποιείται ως εξής:
            
                        1)
                     
                     
                        Το άρθρο 2α επαναριθμείται σε άρθρο 2β.
                     
                  
                        2)
                     
                     
                        Παρεμβάλλεται το ακόλουθο άρθρο:
                        
                           «Άρθρο 2a
                           Στήριξη των ουκρανικών αρχών για τη διευκόλυνση της έρευνας και της δίωξης διεθνών εγκλημάτων
                           
                              1.   Η EUAM Ukraine παρέχει στήριξη στις ουκρανικές αρχές, ιδίως στο Γραφείο του Γενικού Εισαγγελέα, στις περιφερειακές εισαγγελίες και στις υπηρεσίες επιβολής του νόμου, προκειμένου να διευκολύνει την έρευνα και τη δίωξη διεθνών εγκλημάτων που τυχόν διαπράχθηκαν στο πλαίσιο της απρόκλητης και αδικαιολόγητης στρατιωτικής επίθεσης της Ρωσίας κατά της Ουκρανίας.
                           
                           
                              2.   Για την υλοποίηση αυτού του έργου:
                              
                                          α)
                                       
                                       
                                          η EUAM Ukraine παρέχει ειδικότερα στις ουκρανικές αρχές στρατηγικές συμβουλές για την έρευνα και τη δίωξη διεθνών εγκλημάτων, για τις αναγκαίες τροποποιήσεις της ουκρανικής νομοθεσίας και για τη σχετική επικοινωνιακή στρατηγική. Παρέχει επίσης κατάρτιση σε άλλα συναφή θέματα. Δύναται να δωρίσει κονδύλια ή εξοπλισμό στις ουκρανικές αρχές για τη διευκόλυνση της έρευνας και της δίωξης διεθνών εγκλημάτων·
                                       
                                    
                                          β)
                                       
                                       
                                          η EUAM Ukraine διασφαλίζει τον στενό συντονισμό με το Διεθνές Ποινικό Δικαστήριο και με τον Οργανισμό της Ευρωπαϊκής Ένωσης για τη Συνεργασία στον Τομέα της Ποινικής Δικαιοσύνης (EUROJUST), καθώς και με τα κράτη μέλη που ενεργούν για την άμεση υποστήριξη της έρευνας και της δίωξης διεθνών εγκλημάτων στην Ουκρανία. Συντονίζει τη δράση της με τη δράση άλλων σχετικών φορέων, ανάλογα με την περίπτωση·
                                       
                                    
                                          γ)
                                       
                                       
                                          μονάδες της αποστολής EUAM Ukraine δύνανται να διεξάγουν προσωρινά τις δραστηριότητές τους από τα εδάφη της Δημοκρατίας της Μολδαβίας και των κρατών μελών. Για τον σκοπό αυτόν μπορούν να συναφθούν ρυθμίσεις μεταξύ της EUAM Ukraine και της Δημοκρατίας της Μολδαβίας ή των ενδιαφερόμενων κρατών μελών.».
                                       
                                    
                        
                     
                  
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 13 Απριλίου 2022.
            
               
                  Για το Συμβούλιο
               
               
                  Ο Πρόεδρος
               
               J.-Y. LE DRIAN
            
         
         
            (1)  Απόφαση 2014/486/ΚΕΠΠΑ του Συμβουλίου, της 22ας Ιουλίου 2014, για τη συμβουλευτική αποστολή της Ευρωπαϊκής Ένωσης για τη μεταρρύθμιση του τομέα της μη στρατιωτικής ασφάλειας στην Ουκρανία (EUAM Ukraine) (ΕΕ L 217 της 23.7.2014, σ. 42).